REGOLAMENT TAL-KUNSILL (KE) Nru 681/2007
tat-13 ta’ Ġunju 2007
li jemenda l-listi tal-proċedimenti ta’ falliment, tal-proċedimenti ta’ għeluq u ta’ likwidaturi fl-Annessi A, B u Ċ mar-Regolament (KE) Nru 1346/2000 dwar proċedimenti ta’ falliment
IL-KUNSILL ta’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KE) Nru 1346/2000 tad-29 ta’ Mejju 2000 dwar proċedimenti ta’ falliment (1), u b’mod partikolari l-Artikolu 45 tiegħu,
Wara li kkunsidra l-proposta mill-Kummissjoni,
Billi:
(1)
L-Annessi A, B u Ċ mar-Regolament (KE) Nru 1346/2000 jelenkaw l-indikazzjonijiet mogħtija fil-liġijiet nazzjonali ta’ l-Istati Membri lill-proċedimenti u lil-likwidaturi li għalihom japplika dak ir-Regolament. L-Anness A jelenka l-proċedimenti ta’ falliment imsemmijin fl-Artikolu 2(a) ta’ dak ir-Regolament. L-Anness B jelenka l-listi tal-proċedimenti ta’ għeluq imsemmijin fl-Artikolu 2(ċ) ta’ dak ir-Regolament u l-Anness Ċ jelenka l-likwidaturi msemmijin fl-Artikolu 2(b) ta’ dak ir-Regolament.
(2)
L-Annessi A, B u Ċ mar-Regolament (KE) Nru 1346/2000 ġew emendati mill-Att ta’ Adeżjoni ta’ l-2003 sabiex jinkludu l-proċedimenti ta’ falliment, il-proċedimenti ta’ għeluq u l-likwidaturi ta’ l-għaxar Stati Membri li ngħaqdu ma’ l-Unjoni Ewropea fl-2004, mir-Regolament (KE) Nru 603/2005 (2) u mir-Regolament (KE) Nru 694/2006 (3) sabiex jiġu emendati l-imsemmija Annessi fir-rigward ta’ diversi Stati Membri u bir-Regolament (KE) Nru 1791/2006 sabiex jiġu inklużi l-proċedimenti ta’ falliment, il-proċedimenti ta’ għeluq u l-likwidaturi tal-Bulgarija u tar-Rumanija.
(3)
Fid-29 ta’ Awwissu 2006 r-Repubblika Ċeka nnotifikat lill-Kummissjoni, skond l-Artikolu 45 tar-Regolament (KE) Nru 1346/2000, b’emendi għal-listi mniżżlin fl-Annessi A, B u Ċ ma’ dak ir-Regolament.
(4)
Fis-26 ta’ Jannar 2007 r-Rumanija nnotifikat lill-Kummissjoni, skond l-Artikolu 45 tar-Regolament (KE) Nru 1346/2000, b’emendi għal-listi mniżżlin fl-annessi A, B u Ċ ma’ dak ir-Regolament.
(5)
Fis-27 ta’ Frar 2007 l-Italja nnotifikat lill-Kummissjoni, skond l-Artikolu 45 tar-Regolament (KE) Nru 1346/2000, b’emendi għal-listi mniżżlin fl-Annessi B u Ċ ma’ dak ir-Regolament.
(6)
Fit-23 ta’ Marzu 2007 l-Iżvezja nnotifikat lill-Kummissjoni, skond l-Artikolu 45 tar-Regolament (KE) Nru 1346/2000, b’emenda għal-lista mniżżla fl-Anness Ċ ma’ dak ir-Regolament.
(7)
Ir-Renju Unit u l-Irlanda huma marbutin bir-Regolament (KE) Nru 1346/2000, u, permezz ta’ l-Artikolu 45 ta’ dak ir-Regolament, u għalhekk qegħdin jieħdu sehem fl-adozzjoni u fl-applikazzjoni ta’ dan ir-Regolament.
(8)
Id-Danimarka, skond l-Artikoli 1 u 2 tal-Protokoll dwar il-pożizzjoni tad-Danimarka anness mat-Trattat dwar l-Unjoni Ewropea u mat-Trattat li jistabbilixxi l-Komunità Ewropea, ma tiħux sehem fl-adozzjoni ta’ dan ir-Regolament, u għalhekk m’hijiex marbuta bih u lanqas hija suġġetta għall-applikazzjoni tiegħu.
(9)
Ir-Regolament (KE) Nru 1346/2000 għandu għalhekk jiġi emendat kif meħtieġ,
ADOTTAT DAN IR-REGOLAMENT:
Artikolu 1
Ir-Regolament (KE) Nru 1346/2000 huwa b’dan emendat kif ġej:
(1)
L-Anness A għandu jiġi sostitwit bit-test imniżżel fl-Anness I ma’ dan ir-Regolament;
(2)
L-Anness B għandu jiġi sostitwit bit-test imniżżel fl-Anness II ma’ dan ir-Regolament;
(3)
L-Anness Ċ għandu jiġi sostitwit bit-test imniżżel fl-Anness III ma’ dan ir-Regolament.
Artikolu 2
Dan ir-Regolament għandu jidħol fis-seħħ fil-jum ta’ wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Madankollu, l-indikazzjonijiet fl-Annessi A, B u Ċ għar-Repubblika Ċeka għandhom japplikaw mill-1 ta’ Jannar 2008.
Dan ir-Regolament għandu jorbot fl-intier tiegħu u japplika direttament fl-Istati Membri konformement mat-Trattat li jistabbilixxi l-Komunità Ewropea.
Magħmul fil-Lussemburgu, 13 ta’ Ġunju 2007.